"මට රිදෙන හැටි බලන්න ඔයා ඔය තරමට ආසද යහන්. ඒකද ඔයා මට වෙඩින් එකට ඉන්වයිට් කරන්න මගේ ගෙදරට ඔයාගේ අම්මව එව්වේ."

"වට්..."

ඔනාරාගේ කෝප සහගත වදන් සමඟ ඔහු උස් හඬින් විමසුවේ එවැනි දෙයක් ගැන ඔහු නොදැන සිටි නිසාවෙනි. ඇරත් ඔහු තම නිවැසියන්ට පවසා තිබුනෙත් තම විවාහය ගැන කිසිවක් ඔනාරා දැනගත යුතු නොවන බවයි. එවන් වූ පසුබිමක ඈ ඔහුට මෙලෙසට චෝදනා නගද්දී ඔහු පුදුම වුණි.

"කිසි දෙයක් නොදන්න ගානට හැසිරෙන්න එපා යහන්. ඔයාගේ අම්මා මෙහෙ එන බව ඔයා නොදැන ඉන්න විදිහක් නෑනේ. මං දැන් විඳවනවා බලලා ඔයා ඔයාගේ අනාගත වයිෆ් එක්ක සතුටු වෙන්න. ඔයා කොහොමද යහන් ඔය තරම් පහත් තත්වයට වැටුණේ."

යුවතියගේ එම වදන් යහන්ගේ ලය පසාරු කරගෙන ගියේය. ඈ මින් පෙර කිසිදු දිනක යහන්ට එලෙස කතා කොට නැත. මින් පෙර ඇයට යහන්ට වඩා කෙනෙකු සිටියේ ද නැත. යහන්ට තම මව සමඟ දැනුනේ එසේ මෙසේ කෝපයක් නම් නොවේ. ඇයට මෙලෙස  නොකරන්නට තිබුණි. සිය කැමැත්තෙන් යහන් ඔනාරාව අතහැර දැමුවා මිසක් විවාහපත්ව සිටියත් ඔනාරා ඔහු අතහැර දැමුවේ නැත.

"මම අම්මා වෙනුවෙන් ඔයාගෙන් සමාව ඉල්ලනවා ඔනාරා. අයිම් සොරි. ඔයා මගේ වෙඩින් එකට එන්න අවශ්‍ය නැහැ. මං දන්නවා ඔයාට ඒක බලන් ඉන්න බෑ කියලා."

තමා වෙන යුවතියක් සමඟ පෝරුවට නඟිද්දී ඇය හා තමාගේ දෑඟිලි බැඳෙද්දී ඔනාරාට එය බලා සිටීමට නොහැකි දසුනක් බව යහන් දැන සිටියේය. ඇය විවාහ වීමට හීන දැක්කේ යහන් සමග මිසක් ආග්‍ර සමඟ නොවෙයි. නමුත් තමාම ඇයව ඒ තත්ත්වයට ඇද දැමුවා නොවේද කියා යහන් මොහොතක් සිතුවේය.

"ඇයි මට බලන් ඉන්න බැරි. මට පුළුවන් බලන් ඉන්න. මම අනිවාර්යෙන් ඔයාගේ වෙඩින් එකට එනවා යහන්. මට ආසයි මගේ තැන ගත්තු එයාව බලන්න. මාව අත ඇරලා ඔයා එයාව තෝරගත්තේ එයා මට වඩා හැම අතින්ම සම්පුර්ණ නිසා වෙන්න ඇතිනෙ. ඔයාගේ අලුත් ජීවිතයට සුබ පතන්න මම නෑවිදින් කොහොමද?"

එසේ නම් ඇය තමාගේ විවාහයට පැමිණෙන්නේද? එලෙස වුවහොත් ඔහුට එදාට ඇයගේ රුව ඉදිරියේ තමාවම අමතක වන බව නිසැකය. ඔනාරාගේ දෑස් පනාපිට තමා වෙන යුවතියෙකුගේ ස්වාමියා වන්නේ කෙලෙසද කියා ඔහු සිහිපත් කළේය. කෙලෙස හෝ ඇයව නැවැත්විය යුතුය. 

"නෑ ඔයා එන්න අවශ්‍ය නෑ ඔනාරා. මං මේ ගැන ආග්‍ර එක්ක කතා කරන්නම්. තවත් මං ඔයා එක්ක මේ ගැන කතා කරල තේරුමක් නැහැ."

ඈ මුරණ්ඩු බව දන්න නිසාම ඔහු එලෙස පැවසුවේය. නමුත් ඇය වේදනාත්මක හසරැල්ලක් නගා ගත්තේ යහන් මොනවා කිව්වත් දැන් ඇයගේ නැවතුමක් නැති නිසාවෙනි. 

"මං දන්නවා ඔයාට දැන් මාත් එක්ක කතා කරන එක පවා වදයක් කියලා. ඒකට කමක් නෑ. හැබැයි ආග්‍ර මොනා කිව්වත් මම කොහොමහරි කරලා ඔයාගේ වෙඩින් එකට එනවා. මං ඇඟිලි ගනිනවා දැන් ඒ දවස වෙනකන්. එදාට අපි මීට් වෙමු. එතකං මං නවතින්නම්."